มันนี่ทูเดย์
หนี้สาธารณะทะลุหลัก 5 ล้านล้าน
12 มี.ค. 2556

หนี้สาธารณะทะลุหลัก 5 ล้านล้าน
น.ส.จุฬารัตน์ สุธีธร ผู้อำนวยการสำนักงานบริหารหนี้สาธารณะ (สบน.) เปิดเผยยอดหนี้สาธารณะในสิ้นเดือน ม.ค. ว่า มีจำนวนกว่า 5.04 ล้านล้านบาท คิดเป็น 44.06% ของจีดีพีเป็นหนี้ของรัฐบาล 3.53 ล้านล้านบาท หนี้รัฐวิสาหกิจที่ไม่เป็นสถาบันการเงิน 1.06 ล้านล้านบาท หนี้รัฐวิสาหกิจที่เป็นสถาบันการเงิน 4.38 แสนล้านบาท และหนี้หน่วยงานอื่นของรัฐ 6,953 ล้านบาท เมื่อเปรียบเทียบกับเดือนก่อนหน้าเพิ่มขึ้นสุทธิ 7.9 หมื่นล้านบาท 
เพิ่มเครดิตแบงก์ 3 แห่ง
ฟิทช์ เรทติ้งส์ ประกาศเพิ่มอันดับเครดิตสากลสกุลเงินต่างประเทศระยะยาว (Longterm Foreign Currency Issuer Default Rating (LTFC IDR)) ของธนาคารเพื่อการส่งออกและนำเข้าแห่งประเทศไทย (EXIM) ธนาคารสแตนดาร์ดชาร์เตอร์ด (ไทย) (SCBT) และธนาคารยูโอบี (ไทย) (UOBT) ในขณะเดียวกันได้ประกาศคงอันดับเครดิตสากลสกุลเงินต่างประเทศของธนาคารกรุงไทย (KTB)
การปรับอันดับเครดิตของธนาคารไทยทั้ง 3 แห่ง เป็นผลจากการที่ฟิทช์ได้ประกาศเพิ่มอันดับเครดิตสากลสกุลเงินต่างประเทศระยะยาว และระยะสั้นของประเทศไทยเป็น “BBB+” จาก “BBB” และเป็น “F2” จาก “F3” และปรับเพิ่มเพดานอันดับเครดิตของไทยเป็น “A” จาก “BBB+” เมื่อวันที่ 8 มี.ค.
ฟิทช์จึงปรับอันดับเครดิตสากลสกุลเงินต่างประเทศระยะยาวของ SCBT และ UOBT ขยับขึ้นเป็น “A” จาก “BBB+”
ฟิทช์ระบุว่า การเปลี่ยนแปลงเพิ่มเติมของอันดับเครดิตของประเทศไทย อาจทำให้เครดิตสากลสกุลเงินต่างประเทศและอันดับเครดิตสนับสนุนของ KTB ดีขึ้น เพราะมีความเป็นไปได้สูงที่จะได้รับการสนับสนุนจากรัฐบาลหากจำเป็น
ของบ 100 ล้านประกันภัยยาง
การประชุมคณะรัฐมนตรี วันที่ 12 มี.ค.นี้ กระทรวงเกษตรและสหกรณ์จะเสนอขออนุมัติเงินสำหรับใช้ในการทำประกันวินาศภัยสต๊อกยาง ในโครงการพัฒนาศักยภาพสถาบันเกษตรกร เพื่อรักษาเสถียรภาพราคายาง 100 ล้านบาท เพื่อจ่ายเป็นค่าประกันวินาศภัยสต๊อกยาง ที่จัดเก็บตามโกดังต่างๆ ในส่วนที่จัดซื้อเพิ่มเติม